家姪季高作詩止酒戲賦二首  其二
作者：劉一止
朝代：宋

paragraphs: 淵明賦止酒，止酒未嘗止。
今朝詩固云，從此真止矣。
我觀他日詩，說酒特未已。
必飲誠有累，必止亦非理。
無如作病何，聊用忘憂耳。
得失定相半，随遇無彼此。
胡爲我阿咸，深拒堅壁壘。
子言故多師，烏有與亡是。
獨此止酒詩，字字如信史。
恐子昧圓通，未究真正義。
當觀諸世間，一一等幻戲。
死生尚云爾，何乃較醒醉。
操瓢起相從，無爲乏我事。